পশ্চিমবঙ্গের জেলা
বর্তমানে পশ্চিমবঙ্গ ৫টি বিভাগ ও ২৩টি জেলায় বিভক্ত। বিভাগগুলি বিভাগীয় কমিশনার ও জেলাগুলি জেলাশাসকের দ্বারা শাসিত হয়। রাজ্যের রাজধানী কলকাতা কলকাতা জেলায় অবস্থিত। অন্যান্য জেলাগুলি মহকুমা ও ব্লকে বিভক্ত। এগুলি যথাক্রমে মহকুমা শাসক ও ব্লক উন্নয়ন আধিকারিকের দ্বারা শাসিত হয়। এই রাজ্যের পঞ্চায়েত ব্যবস্থা ত্রিস্তরীয়। গ্রামস্তরে পঞ্চায়েত ব্যবস্থা "গ্রাম পঞ্চায়েত", ব্লকস্তরে "পঞ্চায়েত সমিতি" ও জেলাস্তরে "জেলা পরিষদ" নামে পরিচিত। ২০১৭ খ্রিস্টাব্দে বর্ধমান জেলা বিভক্ত হয়ে পূর্ব বর্ধমান জেলা ও পশ্চিম বর্ধমান জেলায় পরিণত হয়েছে। এই সালেই ঘোষিত আরো দুটি জেলা হল ঝাড়গ্রাম জেলা ও কালিম্পং জেলা।
পশ্চিমবঙ্গের শহর
পশ্চিমবঙ্গ ভারতের সর্বাধিক জনঘনত্ববিশিষ্ট রাজ্য। এই রাজ্যে অসংখ্য ছোটো ও মাঝারি আকারের শহর বিদ্যমান। অতীতে, পশ্চিমবঙ্গের অধিবাসীদের আয়ের প্রধান উৎস ছিল কৃষি। এই কারণে সেই সময় রাজ্যের গ্রামীণ জনসংখ্যা অধিক ছিল। যদিও বিংশ শতাব্দীতে পশ্চিমবঙ্গে শিল্পের গুরুত্ব বৃদ্ধি পায় এবং তার ফলে শহরাঞ্চলের জনসংখ্যাও উত্তরোত্তর বাড়তে থাকে।